Calendariu bizantín

El Calendariu romanu o Calendariu bizantín, tamién nomáu Era de la Creación de Constantinopla o Era del Mundu (en griegu antiguu Ἔτη Γενέσεως Κόσμου κατὰ Ῥωμαίους o Ἔτος Κτίσεως Κόσμου or Ἔτος Κόσμου, abreviáu como ε.Κ., que significa "Añu romanu dende la creación del universu"), foi'l calendariu usáu pola Ilesia Ortodoxa, nel so patriarcáu ecuménicu (el de Constantinopla), ente 691 y 1728. Foi tamién el calendariu oficial del Imperiu Bizantín ente 988 y 1453, y del Rus de Kíev de 988 a 1700. Esti calendariu usóse tamién notres áreas de la comunidá bizantina. Asina, hai rexistru del so usu en Serbia, aú foi la forma de datar documentos llegales antiguos como'l Códigu de Dušan; de resultes, ye conocíu tamién como Calendariu Serbiu. Comoquiera que bizantín ye un términu non históricu, sinón historiográficu, el nome orixinal utiliza, en cuenta d'elli, l'axetivu romanu pa denomar el calendariu, daqué llóxicu porque l'Imperiu Romanu Oriental siguió llamándose asina a sigo mesmu.

El calendariu basábase nel calendariu xulianu, del que difería en que l'añu entamaba'l 1 de setiembre y que'l númberu del añu determinábase a partir d'un Anno Mundi de referencia deriváu de la versión Septuaginta de la Biblia. Esta asitiaba la creación del mundu 5509 años anantes de la encarnación, esto ye, del nacimientu de Xesús, y siguía una tradición, tanto xudía como de los primeros cristianos, que numberaba los años a partir del del momentu nel que, según los cálculos fechos a partir de los fechos recoyíos na Biblia, creárase'l mundu: l'Annus Mundi o Ab Origine Mundi (AM). Esti añu primeru, el de la supuesta fundación del mundu, trescurrió ente'l 1 de setiembre del 5509 e.C. y el 31 d'agostu de 5508 e.C. Según esta forma de contar los años l'actual (2021) sería'l AM 7529 hasta'l 31 d'agostu y el AM 7530 a partir del 1 de setiembre.

 Referencies 

 Enllaces esternos 

Categoría:Imperiu Bizantín
Categoría:Calendarios